Magyar Szó Online | Hétvége | Eső, jég, napsütés, és megint eső
Az eső segíti az almatermelést, de a szeszélyes időjárás miatt a biztosításra is gondolni kell
2019. június 23., 20:19
A héten szinte alig találkoztam olyan ismerőssel, aki ne panaszkodott volna az időjárásra. Az eső és a fülledt levegő miatt elégedetlenkedtünk, azután a nagy meleg zavart, annak ellenére, hogy június idusa általában ilyen meleg. Az almatermésnek azonban nagyon is kedvezett a sok csapadék.
Kis almákon nagy kár
Ábrahám Sándor (Lackó Varjú Sára felvétele)
A hajdújárási Ábrahám Sándor, a Golden Fruct hűtőház igazgatója, sok más almatermelővel egyetemben, elégedett az ígérkező hozammal, ugyanakkor többet kellett permetezni.
– A csapadékos időjárás nagyon kedvezett a termésnek, már eléggé hiányzott és szükségszerű volt, különösen egy ilyen száraz tavasz után, mint az idei, ugyanis abban az időszakban lett volna rá a legnagyobb szükség. Akkor kezdett csak esni, amikor a gyümölcskezdemények megjelentek a fákon, de egyáltalán nem tett kárt ezen a homokos vidéken, mert itt akármennyi csapadék hull, sár sosincs, a talaj azonnal magába szívja a nedvességet. A víz nagyon jó hatással volt az almára, habár megnövelte a permetezés költségeit. Körülbelül négynaponta volt szükség rá, hogy a különböző gombafertőzések ne fogják meg a gyümölcsöt, mert a gomba nedves időben sokkal jobban terjed mint szárazságban.
A vegyszerrel való kezelést tehát megdupláztuk az előző szezonokhoz viszonyítva. A másik nagyon nagy probléma az volt, hogy vagy délelőtt vagy délután esett az eső, így néha már egy órával a vegyszerkezelés után eleredt és lemosta, amit a fákra fújtunk. Az ismétlések miatt ez ablakon kidobott pénznek számít. Egy permetezés 1000 liter vízre körülbelül 500 euróba kerül. A nagy melegek nem zavarnak bennünket, mert ennyi csapadék után a növényeknek szükségük van a napra. Így minden nagyon jól fejlődik, legalább három hétig vagy akár egy hónapig sem kell öntöznünk a 10 évnél idősebb fákat, mert van elég víztartalék a földben, a fiatalabb ültetvényeket viszont igen, mert a gyökerük még nincs elég mélyen. Száraz időkben áttérünk a különböző kártevők pusztítására, mert akkor jobban szaporodnak a különböző tetvek és a sodrómolyok – részletezi Ábrahám Sándor.
Három hete nagy jégkár érte a termelőket. Először száraz jég esett, majd kisebb és nagyobb darabok is hullottak az égből, amik a gyümölcs nagy részét nagyon megrongálták, amiből a termelők csak ipari almát tudnak előállítani.
A hajdújárási Golden Fruct hűtőházban az almát a legújab hűtéstechnológiával tárolják (Gergely Árpád felvétele)
Ebben a szezonban 60–70 százalékos kár történt
Kétszer annyit kellett permetezni,mint egyébként
– Az ütött almákból esetleg csak gyümölcslevet és pálinkát lehet készíteni vagy a közeli piacokon lehet árulni. A kárfelmérés mindig a szüret előtt történik, akkor meghatározott fákról minden almát leszednek és százalékarányosan állítják fel a károk mértékét. Így lesz első-, másod- és harmadosztályú alma. Az elsőosztályúba csak a hibátlan alma kerül, a másodikba a sérült, a harmadikba pedig olyan termés, ami nem tartozik az eladható kategóriába. Becslések szerint nálam ebben a szezonban 60–70 százalékos kár történt. Hozzá kell tenni, hogy ezek a károk Hajdújárás határ menti részétől Palics határáig terjednek, azaz elég nagy területen. Már harmadik éve történik ezen a területen jégkár. Tudtommal már engedélyezték a határ felé a rakéta-kilövéseket, ezért nem tudom, hogyan kerülhetett a fejünk fölé a jég. Harminc éve van gyümölcsösöm ezen a környéken, és az elmúlt három év előtt talán egy jégesőre emlékszem még. Valami történik a környéken vagy a világban – magyarázza a termelő.
Ábrahám Sándor lapunknak nyilatkozva elmondta, saját tapasztalatai révén igyekszik meggyőzni a többi termelőt a biztosítás fontosságáról, ugyanis csak annak megkötésével tudnak kifizetődően termelni a szeszélyes időjárásban.
– A biztosítótársaság szakemberei már felmérték nálam a jégeső okozta károkat. A biztosítást a szerb állam 40 százalékkal támogatja, amit be is tartanak, a szezon végére át is utalják a pénzt. Csak javasolni tudom mindenkinek, aki nem rendelkezik jéghálóval, mert a mai világban biztosítás nélkül, ilyen időjárási viszonyok mellett lehetetlen megélni és termelni. Akik nem biztosítanak, azok mindenféle időjárási viszontagságnak ki vannak téve. Személyes tapasztalatból mondom, hogy a biztosító megtéríti a kárt. A fedezet összegét a termelő közösen határozza meg a biztosítási szakemberrel. Magasabb árra is lehet biztosítást kérni, és akkor nagyobb a kártérítés is. Így komolyabb jégkár esetén minden termelő biztonságban tud megélni a következő szezonban is. Próbálom a termelőket erre rábeszélni, mert nem kidobott pénz. A hűtőház szövetkezetként közösen biztosított le a parcellákat, konkrétan azokat, amiket a termelők kértek. Összeszedtem az embereket és igyekeztem meggyőzni őket erről, annak ellenére, hogy sem a hűtőháznak, sem személyesen nincs anyagi érdekeltségem belőle. Három éve jégkárom van, és ha nem tettem volna meg ezt a lépést, akkor tönkrementem volna. Az első fázisban csak 5 százalékot kell befizetni, a fennmaradt 95 százalékot pedig október végén. Ez nagyon alacsony összeg, és megéri, mert akkor nem kockáztatják az egész évi termést. Elég sokan élnek ezzel a lehetőséggel, sokan felkeresnek a témában, és egyre többen kérnek fedezetet – mondta a Golden Fruct hűtőház igazgatója.
A hajdújárási Golden Fruct a hűtőházban tárolt alma legnagyobb részét Ábrahám Sándor már több éve az orosz piacon értékesíti viszonteladókon keresztül.
– Mindig a kereslet-kínálat határozza meg az alma árát, és továbbra is az orosz piacra szeretnénk szállítani a termést. A 2018/2019-es szezonban az alma ára nagyon alacsony volt, egyáltalán nem fizetődött ki a termelőknek. A kritériumok nagyon magasak voltak az orosz piac részéről, ami a bőség zavarából eredt. A kínálat túl nagy volt és megtehették azt, hogy csak olyan almát vásároltak fel, ami 100 százalékosan tökéletes volt. Ez azt eredményezte a termelőknél, hogy a termés fele nem tudott az orosz piacra kerülni, az országos szintű hazai kereslet pedig nagyon alacsony volt. Két éve fagykár érte a környező országokat, ezért akkor nagy volt a kereslet és nem volt probléma, ha kicsit hibásak voltak az almák, tehát lazábbak voltak a felvásárlási feltételek is – nyilatkozta Ábrahám Sándor.
Tűzelhalás fenyegeti a birsalmaültetvényeket
Szolid hozamokra lehet számítani
A jó földeken is alacsonyabb a hozam
Kisebb kukorica- és napraforgóhozamok várhatók
Rossz „idők” járnak a növénytermesztőkre
Még sosem volt ennyire alacsony az alma ára
Ha sok terem, akkor nincs ára
Nem termett elég alma, jó az ára
Valóban ártalmas az Oroszországba exportált alma?
Lengyel alma szerb módra